b'\n_START_ARTICLE_\nJo\xc5\xbee Pirjevec\n_START_SECTION_\n\xc5\xbdivljenjepis\n_START_PARAGRAPH_\nJo\xc5\xbee Pirjevec je prvih sedem let \xc5\xbeivel v Se\xc5\xbeani. Leta 1947 se je njegova dru\xc5\xbeina preselila v Trst. Njegova mlaj\xc5\xa1a sestra Marija Pirjevec je ugledna prevajalka in literarna zgodovinarka._NEWLINE_Po maturi na klasi\xc4\x8dni gimnaziji se je Pirjevec vpisal na Filozofsko fakulteto Univerze v Trstu, kjer je leta 1966 diplomiral iz zgodovine. Na Univerzi v Pisi (Scuola normale superiore) se je izpopolnjeval dve leti in tudi tam leta 1971 diplomiral. \xc5\xa0olanje je nadaljeval \xc5\xa1e na Diplomatski akademiji na Dunaju. Leta 1977 je doktoriral na Filozofski fakulteti v Ljubljani, pod mentorstvom zgodovinarja Frana Zwittra._NEWLINE_Leta 1971 je za\xc4\x8del s svojo akademsko kariero. Pou\xc4\x8deval je zgodovino Vzhodne Evrope na univerzah v Pisi, Trstu ter na Univerzi v Padovi. Trenutno je vodja oddelka za zgodovino na Univerzi na Primorskem v Kopru. Leta 1995 je bil izvoljen za dopisnega, 2005 za izrednega in leta 2009 za rednega \xc4\x8dlana Slovenske akademije znanosti in umetnosti._NEWLINE_Sprva je raziskoval odnose med Italijo in ju\xc5\xbenimi Slovani med risorgimentom v sredini 19. stoletja. Nadaljeval je z raziskovanjem ruske zgodovine v drugi polovici 19. stoletja. Od leta 1980 je raziskoval zgodovino Jugoslavije, jugoslovanske vojne in zgodovino Slovencev v Italiji. Kot poznavalec sodobne zgodovine srednje Evrope je nastopal z referati po \xc5\xa1tevilnih zgodovinskih kongresih. Njegova bibliografija obsega cca 200 enot. Pirjevcu je uspelo pridobiti razli\xc4\x8dne svetovno priznane \xc5\xa1tipendije, s pomo\xc4\x8djo katerih je delal v arhivih \xc5\xa1irom po svetu. Tako je gradiva zbiral v angle\xc5\xa1kih, ameri\xc5\xa1kih, italijanskih, ruskih in nem\xc5\xa1kih arhivih._NEWLINE_Aktiven je tudi v javnem \xc5\xbeivljenju. Odkar je znova pridobil slovensko dr\xc5\xbeavljanstvo, se je dejavno vklju\xc4\x8dil v kulturnopoliti\xc4\x8dno \xc5\xbeivljenje v Sloveniji. _NEWLINE_Leta 1990 je bil aktivni \xc4\x8dlan Slovenske skupnosti, sredinsko usmerjene stranke slovenske manj\xc5\xa1ine v italjanski de\xc5\xbeeli Furlaniji \xe2\x80\x93 Julijski krajini. Od leta 2005 je bil aktiven \xc4\x8dlan Liberalne demokracije Slovenije. Leta 2008 je neuspe\xc5\xa1no kandidiral za slovenski parlament v volilnem okoli\xc5\xa1u Se\xc5\xbeana. Leta 2013 je bil aktiven med protesti proti aktualni politiki in je nato napovedal ustanovitev svoje stranke._NEWLINE_Pirjevec ima slovensko in italjansko dr\xc5\xbeavljanstvo. Poleg sloven\xc5\xa1\xc4\x8dine in italjan\xc5\xa1\xc4\x8dine teko\xc4\x8de govori angle\xc5\xa1ko, nem\xc5\xa1ko, srbohrva\xc5\xa1ko, francosko in rusko._NEWLINE_Je \xc4\x8dlan svetovalnega odbora Evropskega zdru\xc5\xbeenja za zgodovino pedagogike (EUROCLIO).'